CELEX: 32017R0572
Language: lt
Date: 2016-06-02 00:00:00
Title: 2016 m. birželio 2 d. Komisijos deleguotasis reglamentas (ES) 2017/572, kuriuo Europos Parlamento ir Tarybos reglamentas (ES) Nr. 600/2014 papildomas techniniais reguliavimo standartais, patikslinančiais teiktinus duomenis, buvusius prieš sudarant ir sudarius sandorį, bei duomenų išskaidymo lygį (Tekstas svarbus EEE. )

31.3.2017   
            
            
               LT
            
            
               Europos Sąjungos oficialusis leidinys
            
            
               L 87/142
            
         KOMISIJOS DELEGUOTASIS REGLAMENTAS (ES) 2017/572
   2016 m. birželio 2 d.
   kuriuo Europos Parlamento ir Tarybos reglamentas (ES) Nr. 600/2014 papildomas techniniais reguliavimo standartais, patikslinančiais teiktinus duomenis, buvusius prieš sudarant ir sudarius sandorį, bei duomenų išskaidymo lygį
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 12 straipsnio 2 dalies trečią pastraipą,
   kadangi:
   
               (1)
            
            
               siekiant mažinti rinkos dalyviams tenkančias duomenų pirkimo sąnaudas, Reglamentu (ES) Nr. 600/2014 numatyta, kad su skaidrumo duomenimis, buvusiais prieš sudarant ir sudarius sandorį, turi būti leidžiama susipažinti visuomenei, juos išskaidant į atskirus duomenų elementus. Būtina patikslinti išskaidymo lygį, kuriuo prekybos vietos turėtų teikti duomenis. Atsižvelgiant į įrodymus, kad kitiems suinteresuotiesiems subjektams reikalingi tokie duomenys, prekybos vietą valdantys rinkos operatoriai ir investicinės įmonės turėtų išskaidyti duomenis pagal turto klasę, emisijos šalį, finansinės priemonės prekybos valiutą ir tai, ar duomenys susiję su tvarkaraštiniais kasdieniais aukcionais ar nuolatine prekyba;
            
         
               (2)
            
            
               siekiant užtikrinti, kad teikiami duomenys, buvę prieš sudarant ir sudarius sandorį, tenkintų rinkos dalyvių poreikius, prekybos vietą valdantys rinkos operatoriai ir investicinės įmonės turėtų teikti bet kokius išskaidytų duomenų derinius pagal kriterijus, jei tam yra pagrįstas komercinis pagrindas;
            
         
               (3)
            
            
               kai kurių finansinių priemonių, pavyzdžiui išvestinių finansinių priemonių, atveju ne visada galima vienareikšmiškai nustatyti konkrečią turto klasę, kuriai ta priemonė priklauso, nes turto klasės nustatymas priklauso nuo to, kurios finansinės priemonės savybės yra laikomos lemiamomis. Panašiai ne visada gali būti įmanoma vienareikšmiškai nustatyti, kuriuos kitus kriterijus duomenų rūšis atitinka. Siekiant užtikrinti, kad iš konkrečios prekybos vietos duomenis perkantys rinkos dalyviai gautų nuoseklius duomenis, būtina prekybos vietą valdančius rinkos operatorius arba investicines įmones įpareigoti tais atvejais, kai neįmanoma vienareikšmiškai taikyti duomenų išskaidymo kriterijų, nustatyti, kuriuos kriterijus finansinė priemonė arba duomenų rūšis laikytina atitinkančia;
            
         
               (4)
            
            
               nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente ir Reglamente (ES) Nr. 600/2014 nustatytos nuostatos būtų pradėtos taikyti nuo tos pačios dienos;
            
         
               (5)
            
            
               šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
            
         
               (6)
            
            
               EVPRI dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Skaidrumo duomenų, buvusių prieš sudarant ir sudarius sandorį, pateikimas
   1.   Gavęs prašymą prekybos vietą valdantis rinkos operatorius arba investicinė įmonė suteikia galimybę visuomenei susipažinti su informacija, skelbiama vadovaujantis Reglamento (ES) Nr. 600/2014 3, 4 ir 6–11 straipsniais, pateikdamas išskaidytus duomenis, buvusius prieš sudarant ir sudarius sandorį, pagal šiuos kriterijus:
   
               a)
            
            
               turto klasės pobūdį:
               
                           i)
                        
                        
                           akcijos;
                        
                     
                           ii)
                        
                        
                           depozitoriumo pakvitavimai, biržiniai fondai, sertifikatai ir kitos panašios finansinės priemonės, nurodytos Reglamento (ES) Nr. 600/2014 3 straipsnyje;
                        
                     
                           iii)
                        
                        
                           obligacijos ir struktūrizuoti finansiniai produktai;
                        
                     
                           iv)
                        
                        
                           apyvartiniai taršos leidimai;
                        
                     
                           v)
                        
                        
                           išvestinės finansinės priemonės;
                        
                     
         
               b)
            
            
               akcijų arba valstybės skolos emisijos šalį;
            
         
               c)
            
            
               finansinės priemonės prekybos valiutą;
            
         
               d)
            
            
               tai, ar duomenys susiję su tvarkaraštiniais kasdieniais aukcionais ar nuolatine prekyba.
            
         2.   Išvestinės finansinės priemonės, nurodytos a punkto v papunktyje, yra išskaidomos pagal šiuos kriterijus:
   
               a)
            
            
               nuosavybės išvestinės finansinės priemonės;
            
         
               b)
            
            
               palūkanų normos išvestinės finansinės priemonės;
            
         
               c)
            
            
               kredito išvestinės finansinės priemonės;
            
         
               d)
            
            
               užsienio valiutos išvestinės finansinės priemonės;
            
         
               e)
            
            
               biržos prekių ir apyvartinių taršos leidimų išvestinės finansinės priemonės;
            
         
               f)
            
            
               kitos išvestinės finansinės priemonės.
            
         3.   Prekybos vietą valdantis rinkos operatorius arba investicinė įmonė nustato, kuriuos kriterijus finansinė priemonė arba duomenų rūšis atitinka, kai 1 arba 2 dalyje nurodytų duomenų išskaidymo kriterijų taikyti vienareikšmiškai neįmanoma.
   4.   Gavęs prašymą, prekybos vietą valdantis rinkos operatorius arba investicinė įmonė teikia bet kokius išskaidytų duomenų derinius pagal 1 ir 2 dalyse nurodytus kriterijus.
   5.   Be duomenų, teikiamų pagal 1 ir 2 dalis, prekybos vietą valdantis rinkos operatorius arba investicinė įmonė gali teikti duomenų grupes.
   2 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo Reglamento (ES) Nr. 600/2014 55 straipsnio antroje pastraipoje nurodytos datos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 84.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).